**Negeseuon Cristnogol i blant ar y thema chwaraeon.**

**Adnoddau:** un neu ddau o’r canlynol: trainers; spikes rhedeg; sgidiau pêl-droed/rygbi; ice-skates; boots sgïo; sgidiau ballet; ayb. (neu luniau ohonyn nhw)

Welingtons neu ‘*slippers’.*

Pwrpas yr adnoddau fydd i ddangos bod angen y sgidiau cywir ar gyfer gwahanol chwaraeon.

Addaswch y sgwrs yn ôl yr hyn sydd ganddoch chi wrth law.

**Dweud:** Ydych chi di sylwi ar draed Usain Bolt? Neu Gareth Bale? Neu draed y dawnswyr ar *Strictly*?

(os oes rhai wedi sylwi arnyn nhw – gofynnwch be maen nhw wedi ei weld.)

Adeg Euro 2016 roedd Adidas yn talu i Gareth Bale wisgo pâr o’u sgidiau pêl-droed nhw. Roedd gan yr esgid enw arbennig - yr ‘F50 Adizero FG boot’. Nid esgid gyffredin mohoni! Os oeddech chi eisiau prynu’r ‘F50 Adizero FG boot’ roedden nhw’n costio tua £75. Ond os oeddech chi eisiau prynu un wedi ei arwyddo gan Gareth Bale yna roedd y pris yn codi i £250.

*(Os dych chi’n defnyddio sgrin yna gallwch gwglio i gael y llun, neu argraffu llun a’i ddangos i bawb).*

**Dangos:** Eich amrywiol sgidiau. Nodwch rhai o’r pethau sy’n eu gwneud nhw’n addas ar gyfer eu pwrpas e.e. studs o dan yr esgid = grip/gafael da ar dir llithrig.

Mae gen i welingtons/sliperi. (Gwisgwch nhw). Ydych chi di gweld Bolt/Bale/dawnswyr ayb yn rhedeg/chwarae mewn welingtons/sliperi?

**Holi** – Pam? (anaddas; angen grip; ddim yn gallu symud/rhedeg yn effeithiol; dod i ffwrdd yn hawdd – dychmygwch welingtons mewn gêm rygbi! ) .

**Adnod: Effesiaid 6: 15**

*......a'r brwdfrydedd i rannu'r newyddion da am heddwch gyda Duw yn esgidiau ar eich traed.*

**Neges:** Mae’r Beibl yn sôn am sgidiau hefyd (darllen yr adnod uchod). Mae Duw eisiau i ni wybod am yr heddwch sy’n dod o’u nabod o’n iawn. I nabod Duw mae’n rhaid i ni droi at Iesu Grist. Yr unig ffordd i gael heddwch hefo Duw ydy drwy gredu yn, a charu, Iesu. Wedyn fydd yr heddwch yma yn ein gwneud ni’n frwdfrydig – mi fyddan ni eisiau dweud wrth bobl eraill am Iesu.

Mae pawb angen yr esgidiau cywir i wneud eu gwaith – Bale, Bolt, mae ffermwyr angen welingtons. Mae Cristnogion angen *brwdfrydedd i rannu'r newyddion da am heddwch gyda Duw yn esgidiau ar ein traed.*

Rydyn ni angen heddwch gyda Duw – mae hynny’n holl bwysig. Heb heddwch gyda Duw rydyn ni fel Gareth Bale yn trio chwarae mewn sliperi. Rydyn ni hefyd angen bod yn frwdfrydig – ar dân eisiau dweud wrth bob eraill am y newyddion da.

Bob tro dych chi’n gweld pâr o sgidiau chwaraeon cofiwch chi pa fath o sgidiau mae Duw eisiau i ni wisgo.

**Gweddïwn:** Ein Tad, diolch i ti am y newyddion da fod Iesu Grist yn fyw. Helpa ni i droi ato a chredu ynddo. Diolch i ti am ein caru ni ac am yrru dy unig fab i’r byd fel ein bod ni i gyd yn cael cyfle i gredu ynddo. Amen.